Nyborg, d. 20. maj

**Læserbrev**

**BØRNEPASNING I OPLANDET ?**

Meget godt er sket i den forløbne valgperiode. Men mulighederne for børnepasning for familier der bor i kommunens opland, er ikke en af dem. Det har flere vælgere gjort mig opmærksom på. Det er vigtigt for landsbyerne at tiltrække unge børnefamilier. Der er også rigtigt mange gode grunde til af bo i kommunens naturskønne og trafikalt velbeliggende landsbyer.

Jeg mener det er byrådets opgave at sikre fleksibel og lokal børnepasning. Det er samtidig forældrene der bestemmer, om de ønsker dagpleje (privat eller kommunal) eller vuggestue til deres børn. Jeg har ladet mig fortælle, at private dagplejere ikke må komme på besøg med deres børn hos de kommunalt ansatte kolleger – eller deltage i de legestuer der holdes i lokalområdet.

 Derfor vil jeg gerne spørge den nuværende formand for Skole- og Dagtilbudsudvalget, Thomas Laursen fra SF, om det er en instruks han kender til og i givet fald, hvad den skal gøre godt for ?

Det er muligt centraliseringen af børnepasningen har været en økonomisk gevinst. Men det er fleksible pasningsmuligheder i HELE kommunen børnefamilierne efterspørger. Uden ideologiske præferencer fra politikernes side. Det vil jeg arbejde for, i den kommende valgperiode.

Med venlig hilsen

Michael Gertsen

Konservativ byrådskandidat

Brandgaden 16

Tårup